Príloha č. 1 súťažných podkladov

|  |
| --- |
| **opis predmetu zákazky** |

**Opis predmetu zákazky**

Predmetom zákazky je zriadenie a poskytovanie komplexnej, bezpečnej a ekonomicky výhodnej elektronickej komunikačnej služby (hlasové volania, SMS, MMS, internetové pripojenie v mobile, internetové pripojenie do dátových modemov a tabletov, nákup koncových zariadení) prostredníctvom hlasovej virtuálnej privátnej siete (HVPS). HVPS bude vytvorená osobitne pre každého z účastníkov (v prípade, že v ďalšom texte je uvedené „Účastník“, vzťahuje sa tento pojem spoločne na všetkých Účastníkov č. 1, 2 a 3): Účastník č. 1 - Ministerstvo financií SR (MF SR), Účastník č. 2 - Úrad vlády SR (ÚV SR) a Účastník č. 3 - Úrad vládneho auditu (ÚVA), pre všetky SIM karty užívateľov každého Účastníka, pripojenie HVPS Účastníkov do telefónnej siete úspešného uchádzača a ďalšie súvisiace služby. Súčasťou poskytovania služieb bude pripojenie Účastníkov do verejnej telefónnej siete a možnosť jej nepretržitého využívania.

**Článok I**

**Požadovaný rozsah služieb**

1. Zriadenie, poskytovanie a prevádzkovanie otvorenej verzie HVPS - elektronickej komunikačnej služby umožňujúcej poskytovanie homogénneho technického, technologického prostredia pre SIM karty a technické zariadenia zaradené v HVPS Účastníkov. Úspešný uchádzač (ďalej ako “Podnik“) poskytne zvýhodnené volania v rámci HVPS v rámci Slovenskej republiky a zvýhodnenú cenovú úroveň volaní pre všetky SIM karty zaradené do HVPS,
2. volania v rámci verejnej elektronickej komunikačnej siete v Slovenskej republike a do celého sveta a volania v rámci pevnej elektronickej komunikačnej siete v Slovenskej republike a do celého sveta,
3. on-line správa HVPS a všetkých jej užívateľov zriadenej pre Účastníkov,
4. zabezpečenie mobilných hlasových služieb v rámci Slovenskej republiky a mimo územia Slovenskej republiky za zvýhodnené ceny so sekundovou tarifikáciou od prvej sekundy,
5. odosielanie a prijímanie SMS a MMS správ v rámci Slovenskej republiky a mimo územia Slovenskej republiky,
6. zabezpečenie mobilných dátových služieb v rámci Slovenskej republiky a mimo územia Slovenskej republiky za zvýhodnené ceny formou predplatených dátových balíkov,
7. zabezpečenie mobilných dátových služieb pre všetky zariadenia podľa špecifikácie v rámcovej dohode; Podnik musí zabezpečiť plnú funkčnosť dátových služieb na všetkých zariadeniach určených na využívanie mobilných dátových služieb,
8. operatívna aktivácia SIM kariet podľa požiadaviek Účastníkov,
9. výmena SIM kariet (napr. pri strate, poškodení, nefunkčnosti),
10. nákup neblokovaných akciových mobilných telefónov, mobilných telefónov s otvoreným operačným systémom (ďalej ako „smartfón“) počas trvania rámcovej dohody za podmienok uvedených v rámcovej dohode,
11. nákup neblokovaných akciových tabletov, modemov, prípadne ďalších zariadení pre využívanie mobilných dátových služieb, a to za podmienok uvedených v rámcovej dohode,
12. záručný servis a pozáručný servis mobilných telefónov, tabletov, modemov prípadne ďalších zariadení (ďalej spolu ako „zariadení“); vyzdvihnutie reklamovaného zariadenia a dovoz opraveného alebo náhradného zariadenia Účastníka poskytne Podnik bezodkladne, najneskôr do dvoch pracovných dní od uplatnenia reklamácie,
13. pridelenie obchodného zástupcu a pracovníka na fakturačnom oddelení pre Účastníkov,
14. operatívna aktivácia zvýhodnených roamingových hlasových a dátových balíkov do krajín celého sveta na dočasné obdobie podľa požiadaviek Účastníkov,
15. faktúra za všetky aktivované SIM karty a využívané služby zasielaná v listinnej aj elektronickej podobe, v členení na výpis služieb na jednotlivých SIM kartách v HVPS,
16. zachovanie súčasných mobilných telefónnych čísiel zaradených v HVPS existujúceho mobilného operátora a ich prenos do siete Podniku,
17. zabezpečenie nepretržitej bezplatnej infolinky na technické poradenstvo pre Účastníkov,
18. možnosť nepretržitej lokalizácie jednotlivých aktívnych SIM kariet Účastníkov po celom svete,
19. poskytovanie podrobného výpisu všetkých služieb na SIM kartách a zariadeniach zaradených v HVPS a/alebo využívaných Účastníkmi v editovateľnej elektronickej podobe do 15 dní po skončení fakturačného obdobia,
20. zriadenie a prevádzkovanie elektronického systému prístupného cez webové rozhranie za účelom prehľadu o všetkých SIM kartách a na nich využívaných služieb za minulé obdobia minimálne po dobu 6 mesiacov, vrátane nástroja na kontrolu spotreby jednotlivých užívateľov,
21. služby CLIP, CLIR a ďalšie na hlasových SIM kartách,
22. možnosť blokovania volaní na audiotextové čísla, blokovanie platieb prostredníctvom SMS (napr. parkovné, cestovné lístky na MHD),
23. bezplatné poskytovanie PUK kódu (prípadne iného bezpečnostného prvku) ku SIM kartám zaradeným do HVPS Účastníkov,
24. upozornenia vo forme notifikácii zaslaných formou SMS, prípadne inou vhodnou formou, po vyčerpaní predplatených dátových, pripadne hlasových balíkov alebo pri osobitnej tarifikácii služieb,
25. služby súkromný číslovací plán v rámci HVPS, obmedzenie odchádzajúcich volaní, súhrnná faktúra za služby v rámci každej HVPS, smerovanie hovorov do náhradných lokalít – Hunting list,
26. poskytovanie služby „Spojenia dát medzi viacerými SIM kartami“ registrovanými na Účastníka,
27. ďalšie služby Podniku podľa požiadaviek Účastníka;
28. v prípade prenosu telefónnych čísel, SIM kariet a viazaných zariadení všetky záväzky voči súčasnému mobilnému operátorovi uhradí každý Účastník samostatne.

**Článok II**

**Služby poskytnuté Podnikom bezodplatne na všetky SIM karty Účastníkov**

1. Zriadenie HVPS pre Účastníka, vrátane správy všetkých SIM kariet Účastníkov,
2. on-line správa HVPS a poskytnutie služby samoobslužného portálu prístupného cez webové rozhranie,  
   s funkcionalitami minimálne v rozsahu:
   1. prehľad o objeme komunikácie v rámci HVPS a na jednotlivých SIM kartách v organizácii,
   2. kontrola a detailný prehľad spotreby v HVPS ako aj na jednotlivých číslach,
   3. prehľad aktívnych služieb,
   4. súhrnný prehľad o telefónnom čísle (užívateľ, pridelený paušál, dátum aktivácie  
      a koniec viazanosti),
   5. prehľad faktúr a výpis všetkých hovorov, resp. dátových prenosov s minimálne 6  
      mesačným archívom,
   6. jednoduchá správa telefónnych čísel a ich používateľov v rámci HVPS, t,j. prideľovanie telefónneho čísla jednotlivým užívateľom,
   7. možnosť exportu dát do počítača užívateľa do formátov XML a CSV,
   8. prístup a vykonávanie zmien bude vykonávať určený zamestnanec Účastníka ako správca s prístupom na kontrolu spotreby každého užívateľa hlasovej a dátovej SIM v HVPS;
3. aktivačný poplatok za zaradenie SIM karty do HVPS a poplatok za novú SIM kartu,
4. poskytnutie nových neaktívnych SIM kariet a ich aktivácia/prenos čísla z existujúcej SIM karty do 2 hodín od zaslania požiadavky kontaktnou osobou Účastníka (v prípade nefunkčnosti SIM karty a pod.),
5. odblokovanie SIM kariet a poskytovanie PUK kódu k SIM kartám,
6. odvoz a dovoz reklamovaného zariadenia zo/do sídla Účastníka,
7. zriadenie roamingu a iných hlasových alebo dátových balíkov,
8. aktivácia a zasielanie faktúr v listinnej aj elektronickej podobe,
9. lokalizácia SIM kariet Účastníka,
10. infolinka na technické poradenstvo pre Účastníka,
11. aktivácia a mesačný poplatok za služby CLIP, CLIR, Utajené číslo,
12. aktivácia dátových služieb na všetkých zariadeniach,
13. poskytnutie, aj opakované, PUK kódu k SIM kartám Účastníka,
14. služby súkromný číslovací plán v rámci HVPS, obmedzenie odchádzajúcich volaní, súhrnná faktúra za služby v rámci každej HVPS, smerovanie hovorov do náhradných lokalít – Hunting list
15. nastavenie blokovania volaní na audiotextové čísla a platieb prostredníctvom SMS (napr. parkovné, cestovné lístky na MHD), prípade iných doplnkových služieb s osobitnou tarifikáciou a spoplatnením,
16. upozornenia vo forme notifikácii zaslaných formou SMS, prípadne inou vhodnou formou, po vyčerpaní predplatených dátových, pripadne hlasových balíkov alebo pri osobitnej tarifikácii služieb,
17. služby kuriéra/prevozu zariadení pri prevzatí alebo dovoze zariadení a to nie len nových, ale i reklamovaných, prípadne zo/do servisu,
18. aktivácia a poskytovanie služby „Spojenia dát medzi viacerými SIM kartami“ registrovanými na Účastníka. Služba pozostáva z možnosti nastavenia spojenia predplatených dát medzi viacerými SIM kartami Účastníka v rámci jedného fakturačného obdobia (aj medzi hlasovými a dátovými SIM kartami). V prípade aktivácie služby bude možné na ktorejkoľvek zo spojených SIM kariet Účastníka využívať súčet predplateného objemu dát na SIM kartách s aktivovanou službou spojenia dát a to bez obmedzení.

**Článok III**

**Špecifikácia služieb**

1. „*Zaradenie a prevádzka hlasovej SIM karty v HVPS*“ Služba pozostáva z aktivácie a prevádzky hlasovej SIM karty Účastníka. Každá SIM karta musí podporovať minimálne technologický prístup 3G/4G/LTE alebo novšiu/rýchlejšiu technológiu. Dátové SIM karty Účastníka musia podporovať 3G/4G/LTE alebo novšiu/rýchlejšiu technológiu. Podnik musí mať zabezpečené pokrytie technológiou 3G/4G/LTE alebo rýchlejšou minimálne 60 % územia Slovenskej republiky.
2. *„Mesačný poplatok za neobmedzené hovory v rámci HVPS za 1 SIM kartu“.* Služba obsahuje paušálny poplatok za využívanie 1 hlasovej SIM karty zaradenej v HVPS. Súčasťou poplatku je aktivácia a využívanie neobmedzených hlasových služieb na SIM karte v rámci HVPS. Za volania v rámci HVPS nebude na SIM karte účtovaný žiadny iný poplatok.
3. *„Cena za 1 minútu hovoru do všetkých mobilných sietí v Slovenskej republike*“. Poplatok sa vzťahuje na cenu volaní v rámci siete Podniku a volania do všetkých ostatných mobilných sietí v Slovenskej republike mimo volaní v rámci HVPS.
4. „*Mesačný poplatok za jeden paušálny balík "Slovensko neobmedzene*". Paušálny balík obsahuje neobmedzené hovory do všetkých mobilných a pevných sietí v rámci Slovenskej republiky (min. 3000 minút mesačne) mimo HVPS. V prípade aktivácie tohto balíka na SIM karte už Podnik nemôže uplatňovať na tejto SIM karte poplatok v zmysle odseku 2 tohto článku.
5. „*Cena za 1 minútu hovoru do pevných sietí v Slovenskej republike*“. Poplatok sa vzťahuje na cenu volaní zo SIM karty zaradenej v HVPS do všetkých pevných hlasových telekomunikačných sietí v Slovenskej republike.
6. „*Mesačný poplatok za jeden dátový balík do mobilného telefónu 2 GB“.* Dátový balík s predplateným objemom dát minimálne *2* GB pre jednu hlasovú SIM kartu.
7. *„Mesačný poplatok za jeden dátový balík do mobilného telefónu 6 GB“.* Dátový balík s predplateným objemom dát minimálne *6* GB pre jednu hlasovú SIM kartu.
8. *„Mesačný poplatok za jeden dátový balík do mobilného telefónu 12 GB“.* Dátový balík s predplateným objemom dát minimálne *12* GB pre jednu hlasovú SIM kartu.
9. *„Mesačný poplatok za jeden dátový balík do mobilného telefónu 35 GB“.* Dátový balík s predplateným objemom dát minimálne *35* GB pre jednu hlasovú SIM kartu.
10. *„Mesačný poplatok za jednu dátovú SIM kartu s dátovým balíkom 6 GB*“. Dátový balík s predplateným objemom dát minimálne *6* GB pre jednu dátovú SIM kartu.
11. *„Mesačný poplatok za jednu dátovú SIM kartu s dátovým balíkom 12 GB*“. Dátový balík s predplateným objemom dát minimálne *12* GB pre jednu dátovú SIM kartu.
12. *„Mesačný poplatok za jednu dátovú SIM kartu s dátovým balíkom 35 GB*“. Dátový balík s predplateným objemom dát minimálne *35* GB pre jednu dátovú SIM kartu.

Špecifikácia dátových balíkov na hlasové a dátové SIM karty v HVPS:

* 1. Podnik poskytne objem predplatených dát minimálne vo veľkosti uvedenej pri jednotlivých dátových balíkoch v rýchlosti pripojenia s parametrami 3G/4G/LTE alebo rýchlejšej technológie,
  2. po prenesení predplateného objemu dát na jednotlivom dátovom balíku nebudú automaticky účtované žiadne ďalšie poplatky, avšak rýchlosť pripojenia môže byť obmedzená, minimálne ale na 128 kbit/s download/upload. Na základe požiadavky Účastníka bude kedykoľvek v priebehu fakturačného obdobia jednorazovo navýšený dátový limit do konca fakturačného obdobia o ktorýkoľvek z dátových balíkoch v cene predloženej v návrhu na plnenie kritéria,

1. „*Cena za odoslanie 1 SMS do všetkých mobilných sietí v SR*“ Poplatok predstavuje cenu za odoslanie 1 SMS zo SIM karty zaradenej v HVPS do sietí všetkých mobilných operátorov v Slovenskej republike.
2. „*Cena za odoslanie 1 MMS do všetkých mobilných sietí v SR*“ Poplatok predstavuje cenu za odoslanie 1 MMS zo SIM karty zaradenej v HVPS do sietí všetkých mobilných operátorov v Slovenskej republike.

Všetky služby, ktoré Podnik poskytuje Účastníkovi a sú predmetom regulácie zo strany príslušnej legislatívy, alebo rozhodnutí orgánov Európskej únie, je Podnik povinný poskytovať za podmienok príslušnej regulácie alebo výhodnejšie. Za takéto regulované služby sa považuje najmä poskytovanie služieb v zmysle „*Nariadenia Európskeho parlamentu a Rady č. 2015/2120, ktorým sa ustanovujú opatrenia týkajúce sa prístupu k otvorenému internetu a ktorým sa mení smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb a nariadenie (EÚ) č. 531/2012 o roamingu vo verejných mobilných komunikačných sieťach v rámci Únie“* a v zmysle „*Vykonávacieho nariadenia Komisie č. 2016/2286, ktorým sa stanovujú podrobné pravidlá o uplatňovaní politiky primeraného využívania a o metodike na posúdenie udržateľnosti zrušenia maloobchodných roamingových príplatkov, ako aj o žiadosti, ktorú má poskytovateľ roamingu predložiť na účely tohto posúdenia*“.

Ceny a postup nákupu koncových telekomunikačných zariadení sú upravené v rámcovej dohode. Nárok Účastníka na koncové zariadenie a konkrétnu výšku zľavy z jeho spotrebiteľskej ceny je závislý od priemernej výšky jednomesačnej fakturácie na jednej hlasovej SIM karte Účastníka zaradenej v HVPS počas zúčtovacieho obdobia predchádzajúceho zúčtovaciemu obdobiu, v ktorom Účastník žiada o poskytnutie koncového zariadenia za zvýhodnenú cenu (ďalej len „ARPU“ na jednu SIM kartu). ARPU na jednu SIM kartu sa vypočíta ako podiel celkového obratu všetkých v danom mesiaci Účastníkom využívaných služieb poskytovaných mu Podnikom (na hlasovej SIM karte v rámci HVPS) na základe rámcovej dohody v rámci jedného zúčtovacieho obdobia a celkového počtu hlasových SIM kariet Podniku registrovaných na Účastníka v danom mesiaci.

*Servis koncových telekomunikačných zariadení*. Podnik zabezpečí pre Účastníkov záručný a pozáručný servis koncových telekomunikačných zariadení, ktoré si zakúpili Účastníci na základe rámcovej dohody. Podmienky záručného a pozáručného servisu sú upravené v rámcovej dohode.

Bližšie podmienky verejného obstarávateľa súvisiace s poskytovaním služieb mobilného operátora sú vymedzené v Prílohe č. 2 týchto súťažných podkladov - „Obchodné podmienky/Návrh Rámcovej dohody o poskytovaní služieb mobilného operátora“.